Λύμπεκ

Το Λύμπεκ (γερμανικά Lübeck, παλαιότερη εξελληνισμένη ονομασία Λυβέκκη) παραμένει σήμερα μία από τις σπουδαιότερες μεσαιωνικές πόλεις της Γερμανίας και ο μεγαλύτερος λιμένας της Βαλτικής. Βρίσκεται στο κρατίδιο του Σλέσβιχ-Χόλσταϊν (Schleswig-Holstein) στα βόρεια της χώρας, ΒΑ. του Αμβούργου, του οποίου και αποτελεί τη δεύτερη σε πληθυσμό πόλη, κτισμένη ανάμεσα στους παραπόταμους του Τράβε. Ήταν για πολλούς αιώνες η πρωτεύουσα της πανίσχυρης Χανσεατικής Ένωσης. Το Λύμπεκ ήταν σπουδαίος εμπορικός κόμβος κατά τον Μεσαίωνα με μεγάλη ναυτική ιστορία και παράδοση, ιδιαίτερα την εποχή των μεγάλων ναυτικών ανακαλύψεων. Από τον λιμένα του Λύμπεκ γίνονταν η διακίνηση όλου του εμπορίου της Βαλτικής θάλασσας, ιδιαίτερα σε μπαχαρικά, υφάσματα και αλιεύματα. Από την εποχή εκείνη μέχρι και σήμερα διατηρούνται οι μεγάλες αποθήκες του "λευκού χρυσού" όπως χαρακτηριζόταν το αλάτι.

 Το Λύμπεκ φέρεται να ιδρύθηκε περί το 1000 ως σλαβικός οικισμός με το όνομα Λιούμπιτσε (= όμορφη). Σημαντικότερα ιστορικά γεγονότα είναι: 1138 Καταστροφή της πόλης από επιδρομή των Ράνων. 1143 Ίδρυση πρώτου εμπορικού οικισμού μεταξύ των ποταμών Τράβε και Βάκενιτς με το σύγχρονο όνομα. 1157 Καταστροφή του εμπορικού οικισμού. 1158-1159 Επανίδρυση με πρωτοβουλία του Ερρίκου του Λέοντα. 1173 Έναρξη ανέγερσης του ρομανικού καθεδρικού ναού. 1181 Ανακηρύσσεται Αυτοκρατορική πόλη για εννέα χρόνια. 1200 Ο λιμένας της πόλης άρχισε να εξελίσσεται σε σπουδαίο εμπορικό κέντρο. 1226 Ο Φρειδερίκος Β’ την ανακηρύσσει ελεύθερη αυτοκρατορική πόλη. 1229 Ίδρυση της Μονής του Κάστρου. 1241 Σύναξη συμφωνίας με Αμβούργο, που αποτέλεσε τον πυρήνα της Χανσεατικής Ένωσης. 1250-1330 Ανέγερση του Ναού της Παναγίας. 1319 Θυρανοίξια της εκκλησίας του κάστρου. 1370 Η πόλη είχε προηγουμένως διαδραματίσει σημαντικό ρόλο στο πόλεμο της Ένωσης κατά του Βαλδέμιρου Δ΄ που έληξε με τη συνθήκη του Στράλσουντ το έτος αυτό. 1375 Ο Αυτοκράτορας Κάρολος Δ΄ περιλαμβάνει την πόλη στη δοξασμένη «Πεντάπολη της Αγίας Αυτοκρατορίας». 1464-1478 Κατασκευή της Πύλης Χόλστεντορ 1535 Ανέγερση του κτιρίου του Συνδέσμου των Ναυτικών. 1630 Τελευταία συνέλευση των γερμανικών πόλεων της Χανσεατικής Ένωσης. 1669 Διάλυση της Χανσεατικής Ένωσης. Η πόλη χάνει μεγάλο μέρος της ισχύος της στη περιοχή. Στα χρόνια που ακολούθησαν προσπάθησε με τη Βρέμη και το Αμβούργο, ανεπιτυχώς, την επανασύσταση της Ένωσης. 1806 (6 Νοεμβρίου). Κατελήφθη, αν και ουδέτερη, από τους Δανούς. 1810 Περιήλθε στους Γάλλους όπου και παρέμεινε μέχρι το 1815. 1866 Προσάρτηση της πόλης στη Βορειογερμανική Συνομοσπονδία. 1871 Ως ελεύθερη πόλη αποτέλεσε μέρος της Γερμανικής Αυτοκρατορίας. 1918 Αποτέλεσε μέρος της μετέπειτα Δημοκρατίας. 1937 Περιέρχεται στην άλλοτε πρωσική επαρχία Σλέσβιγκ-Χόλσταϊν χάνοντας έτσι το αυτοδιοίκητο που είχε για επτά αιώνες. Στον ίδιο νόμο για την κατάργηση του αυτοδιοίκητου η πόλη του Αμβούργου διευρύνθηκε, ενώ το Αμβούργο έχασε τους εξωτερικούς θύλακες του (Κουξχάφεν κτλ.). 1942 (28-29 Μαρτίου). Καταστροφή του 1/5 της πόλεως, μεταξύ του οποίου και ένα μέρος του ιστορικού Δημαρχείου, από αεροπορική επιδρομή. Ήταν η πρώτη γερμανική πόλη που δέχθηκε αεροπορική επιδρομή από την Αγγλική Βασιλική Αεροπορία. 1945 (2 Μαΐου) κατάληψη της πόλης άνευ αντίστασης από τον τη 2η βρετανική Στρατιά. Την επόμενη ημέρα συνέβη στον λιμένα της πόλης μία από τις μεγαλύτερες στον κόσμο ναυτικές τραγωδίες, όταν σε αεροπορική επιχείρηση βομβαρδισμού ανατινάχθηκαν τρία πλοία στα οποία επέβαινε μεγάλος αριθμός προσφύγων, εκ των οποίων περίπου 7.000 έχασαν την ζωή τους. Με τη λήξη του Β΄ Παγκοσμίου Πολέμου η πόλη πέρασε στη βρετανική ζώνη υπό τον έλεγχο των Άγγλων και στη συνέχεια στην Ομοσπονδιακή Δημοκρατία της Δυτικής Γερμανίας. 1981 Εκτεταμένες συντηρήσεις των μνημείων της πόλης. 1984 Ανακάλυψη του μεγάλου μεσαιωνικού θησαυρού νομισμάτων, ο καλούμενος «θησαυρός του Λύμπεκ». 1987 Ανακήρυξη της πόλης σε Μνημείο Παγκόσμιας Κληρονομιάς. Τα πιο χαρακτηριστικά αξιοθέατα της πόλης είναι η Πύλη Χόλστεντορ, κοντά στις αποθήκες του αλατιού, μία μεσαιωνική πύλη του 1478, που αποτελεί τμήμα της μεσαιωνικής οχύρωσης του 15ου αιώνα, καθώς και το σύμβολο της πόλης (απεικονιζόταν και στο χαρτονόμισμα των 50 γερμανικών μάρκων). Επίσης η Πύλη Μπούργκντορ, το Δημαρχείο με τους υπέροχους πυργίσκους του, όπου συνεδρίαζαν οι συντεχνίες των εμπόρων, οι εκκλησίες των Αιγιδών, της Παναγίας και του Αγίου Ιακώβου, η Μονή του Κάστρου, η Οικία των Μπούντενμπρουκς, κ.ά. Χαρακτηριστική είναι η επιγραφή που φέρεται στη πρόσοψη του μεσαιωνικού κτιρίου της Ένωσης Ναυτικών όπου συγκεντρωνόταν άλλοτε η αδελφότητά τους (σε ελληνική μετάφραση): "Ιησού Χριστέ, προστάτευε τα πλοία και τους ναυτικούς μας από καταιγίδες, πειρατές και κινδύνους και στάσου πάντα στο πλάι μας". Ο πληθυσμός της πόλης είναι 213.983 κάτοικοι (στοιχεία Δεκεμβρίου 2005). Η πόλη φημίζεται επίσης σε όλη τη χώρα για τα μπισκότα από μάρτσιπαν που παρασκευάζονται εκεί. Το 1987 το Λύμπεκ ανακηρύχθηκε από την UNESCO Μνημείο Παγκόσμιας Κληρονομιάς.